ORDE do 10 de agosto de 2015 pola que se modifican os concertos educativos con centros docentes privados de educación infantil, educación primaria, educación secundaria obrigatoria, educación especial e de formación profesional.
Consellería de Cultura, Educación e Ordenación Universitaria — III. Outras disposicións — 17/08/2015

Mediante a Orde da Consellería de Cultura, Educación e Ordenación Universitaria do 14 de febreiro de 2013 (DOG número 62, do 1 de abril) ditáronse as normas para a aplicación do réxime de concertos educativos cos centros docentes privados a partir do curso académico 2013/14, de conformidade co establecido na Lei orgánica 8/1985, do 3 de xullo, reguladora do dereito á educación, na Lei orgánica 2/2006, do 3 de maio, de educación, e no Real decreto 2377/1985, do 18 de decembro, polo que se aproba o Regulamento de normas básicas sobre concertos educativos.
Mediante a Orde da Consellería de Cultura, Educación e Ordenación Universitaria do 9 de agosto de 2013 (DOG do 14 de agosto) aprobáronse os concertos educativos cos centros docentes privados de educación infantil, educación primaria, educación secundaria obrigatoria, educación especial, programas de cualificación profesional inicial (PCPI), ciclos formativos de grao medio e de grao superior, por un período de 4 anos ata o final do curso 2016/17; concertos que foron modificados mediante a Orde da mesma consellería do 14 de agosto de 2014 (DOG do 18 de agosto de 2014).
A Lei orgánica 8/2013, do 9 de decembro, para a mellora da calidade educativa (LOMCE), modificou a Lei orgánica 2/2006, do 3 de maio, de educación (LOE), entre outros aspectos, no relativo á regulación das ensinanzas do sistema educativo e dos concertos educativos cos centros docentes privados. A formación profesional básica (FPB), regulada no novo número 10 do artigo 3 da LOE, implantouse no curso 2014/15 conforme o calendario previsto na disposición derradeira quinta da LOMCE e substituíu progresivamente os programas de cualificación profesional inicial (PCPI) dos cales se suprime a oferta de módulos obrigatorios. O segundo curso da FPB implantarase no curso escolar 2015/16, no cal se suprimirá a oferta do 2º curso dos PCPI (módulo voluntario).
De conformidade co artigo 4 da Orde do 14 de febreiro de 2013, pola que se establecen as normas de aplicación do réxime de concertos educativos, os que se subscriban ou modifican mediante a presente orde rematarán ao final do curso 2016/17, sen prexuízo da súa posible modificación dentro do seu período de vixencia seguindo o procedemento do artigo 15 da mesma norma, por instancia de parte ou de oficio.
Por canto antecede, por proposta da Dirección Xeral de Centros e Recursos Humanos,
Primeiro. Modificación dos concertos vixentes
1. Modificar os concertos educativos subscritos polos centros docentes privados que se relacionan no anexo I desta orde, nos termos que no mesmo anexo se establecen.
2. As modificacións a que se refire o número 1 deste artigo terán vixencia ata o final do curso 2016/17.
Segundo. Desestimación de solicitudes
Desestimar as solicitudes de modificación ou de subscrición de concerto educativo formuladas polos centros docentes que se relacionan no anexo II da presente orde polos motivos que en cada caso se especifican.
Terceiro. Formalización do concerto
1. As modificacións formalizaranse mediante addenda ao documento administrativo de formalización do concerto educativo subscrito polo centro, que asinará a persoa titular do centro privado ou persoa con representación debidamente acreditada e o director xeral de Centros e Recursos Humanos, de conformidade coa Orde do 25 de xaneiro de 2012 de delegación de competencias nos órganos superiores, directivos e periféricos da Consellería de Cultura, Educación e Ordenación Universitaria.
2. Os centros afectados acreditarán ante a Dirección Xeral de Centros e Recursos Humanos, no prazo dun mes desde a publicación desta orde no
Diario Oficial de Galicia
, que se encontran ao día no pagamento de todas as súas obrigas tributarias e coa Seguridade Social.
3. Se a persoa titular do centro non subscribise o documento de formalización na data que se lle notifique entenderase decaída no seu dereito.
Cuarto. Formación en centros de traballo
Aprobar a formación en centros de traballo para os ciclos formativos de grao medio e grao superior de duración dun curso, que se realizará nos meses de setembro a novembro de 2015.
Quinto. Efectos da modificación
As modificacións a que se refire esta orde terán efectos económicos e administrativos desde o 1 de setembro de 2015.
Sexto. Modificación da autorización dos centros que imparten a formación profesional básica (FPB)
Modifícase a autorización dos centros educativos que se relacionan non anexo I.c) da presente orde ao suprimirse da súa oferta educativa as ensinanzas dos programas de cualificación profesional inicial, e substitúense polas ensinanzas relativas aos ciclos de FPB que para cada centro se citan no mesmo anexo.
Contra esta orde, que esgota a vía administrativa, os interesados poderán interpor recurso potestativo de reposición ante esta consellería, no prazo dun mes, a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común ou, directamente, o recurso contencioso-administrativo, no prazo de dous meses contados desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 10 de agosto de 2015
a) Educación infantil.
b) Educación primaria (EP) e educación secundaria obrigatoria (ESO).
c) Formación profesional básica.
d) Ciclos formativos de grao medio de formación profesional.
e) Ciclos formativos de grao superior de formación profesional.
f) Orientación.